Þingræður haldnar á Alþingi Íslendinga

Frsm. (Guðbrandur Ísberg) Allshn. hefir haft þetta frv. til athugunar og leggur til, að það verði samþ. óbreytt. N. hefir fallizt á þau rök, sem í grg. eru fram færð, og ég get sem frsm.n. látið mér nægja að vísa til hennar.

Frsm. (Guðbrandur Ísberg) Ég skal taka það fram, að ég hefi staðið í þeirri meiningu, að þetta land, sem liggur hér rétt við bæinn, væri innan lögsagnarumdæmis Rvíkur. Ef svo er ekki, þá væri ef til vill rétt að athuga málið að nýju í n. og eftir atvikum leita umsagnar hlutaðeigandi hreppsfélags. Ég vil því, ef svo er í raun og veru, að landið sé ekki innan lögsagnarumdæmis Rvíkur, fara fram á það við hæstv. forseta, að málið verði tekið út af dagskrá.

Ólafur Thors Ég hefi skilið frv. svo, að það ætti að leggja landið undir Reykjavík. Það getur verið, að formlega sé ekki ástæða til að leggja þetta fyrir viðkomandi hreppsnefnd og sýslunefnd. En þegar búið er að taka þetta land eignarnámi og gera að baðstað, þá þekki ég illa hógværð Reykvíkinga í þessu efni, ef ekki kemur á eftir sem sjálfsagður hlutur, að bærinn eignist landið, þ. e. a. s., að landið verði innlimað í bæinn. Það má segja, að formlega sé rétt, þegar að því kemur, þá sé þessu máli beint til hreppsnefndar og sýslunefndar. Ég get því sagt hv.frsm. það, að ég held, að engin ástæða sé til þess að fara fram á, að málið verði tekið út af dagskrá.

Héðinn Valdimarsson Ég sé ekki, að í frv. sé farið fram á að leggja þetta land undir lögsagnarumdæmi Rvíkur. Þetta er því á röngum forsendum byggt, sem hv.þm. G.-K. var að tala um. Hér er aðeins um eignarnámsheimild að ræða. Það liggur á bak við þetta almenn ósk íþróttamanna hér í bæ, og ég hygg, að allir fulltrúar bæjarstj. séu því samþykkir.

Héðinn Valdimarsson Það er ákaflega lítið, sem ég hefi við ræðu hv.þm. G.-K. að athuga. En það er rétt að vekja athygli á því, að Rvík á jarðir utan síns lögsagnarumdæmis, sem ekki hefir verið farið fram á, að lagðar verði undir Rvík, eins og t. d. Gufunes. Þó að Rvík eignist þessa landspildu, er ekki þar með sagt, að hún verði lögð undir lögsagnarumdæmi Rvíkur.

Frsm. (Bergur Jónsson) Eins og sést á nál., hefir allshn. lagt til, að frv. verði samþ. óbreytt. Eins og nú er háttað löggjöf um skilorðsbundna refsidóma, þá er ekki heimilt að beita þeim um önnur brot en þau, sem ákvæði eru um í hinum almennu hegningarlögum. En þar sem fjöldi brota er ákveðinn utan hegningarlaganna og mörg þeirra eru oft smáfelldari en þau, sem hegningarlögin ná til, þá er full ástæða til að láta skilorðsbundna refsidóma ná einnig til brota, sem eru fyrir utan hegningarlögin. Þegar ég og annar þm. úr n. fórum að athuga málið síðar, virtist okkur ekki rétt að taka upp nýmæli það, sem felst í síðari setningu 1. gr., að ekki megi skilorðsbinda fjársektardóma. Það er nýmæli og hefir ekki gilt hingað til, og skilorðsbundinni refsingu hefir verið beitt við sektardóma áður. En þar sem brtt. er ekki komin fram fyrr en nú og þm. hefir ekki gefizt tækifæri til að athuga þetta atriði, þá ætla ég að taka till. aftur að þessu sinni til 3. umr. Að öðru leyti leggjum við til, að frv. verði samþ. óbreytt.

Frsm. (Sveinn Ólafsson) Fyrir hönd sjútvn. hefi ég aðeins fátt að segja um þetta frv., enda er það ekki mjög mikilvægt að efni. Í því felast ekki neinar verulegar efnisbreyt. á hafnarlögum Rvíkur frá 1911. 1. gr. frv. lýtur aðeins að fyrirkomulagi við kosningu hafnarnefndar. En 2. gr. býr nokkru betur en áður var um innheimtu hafnargjalda, m. ö. o., færir þau í flokk með öðrum opinberum gjöldum, svo sem sveitargjöldum og bæjargjöldum. - Það er ekki neitt í þessum breyt. fólgið, sem n. telur ástæðu til að vara við eða leggja á móti. Ég vil því f. h. n. vænta þess, að frv. fái að ganga áfram óbreytt, svo sem hún leggur til, að gert verði.

Ólafur Thors Ég vil leyfa mér að beina þeirri fyrirspurn til hv.frsm., hvort leitað hefir verið umsagnar Seltjarnarneshrepps og sýslunefndar viðkomandi sýslu um þetta landnám, sem þarna á að fara fram. Það hefir legið fyrir undanförnum þingum dálítið svipað málefni, sem valdið hefir miklum ágreiningi. Þetta mál er náttúrlega ekki eins þýðingarmikið, en þó af sama toga spunnið. Ég vildi gjarnan fá að vita, hvort fullnægt hefir verið þeirri skyldu að leita umsagnar hlutaðeigandi hreppsnefndar og sýslunefndar. Annars get ég upplýst, að ég hygg, að þetta frv. sé að því leyti óþarft, að það liggur önnur greiðari leið fyrir Reykvíkinga að fá þennan baðstað, því landeigendurnir hafa boðið að afhenda bænum þetta land endurgjaldslaust, einungis gegn því, að Reykjavík leggi veg um landið.